KIRJALLINEN KYSYMYS E-2746/00

esittäjä(t): Erik Meijer (GUE/NGL) komissiolle

(1. syyskuuta 2000)

Aihe: Tiedot geneettisesti muunnelluista organismeista annetun asetuksen 90/220 muuttamisesta

Komissio antoi torstaina 13. heinäkuuta lehdistötiedotteen IP/00/778, jossa ilmoitettiin geneettisesti muunneltujen organismien laajemmasta hyväksymisestä (ravintolisät, siemenet ja farmaseuttiset tuotteet) Euroopan markkinoilla.

1. Ottaen huomioon, että direktiivistä 90/220/ETY(1) käydään parhaillaan neuvotteluja neuvoston ja Euroopan parlamentin välillä, voiko komissio ilmoittaa, millainen toimivalta sillä on toimia tässä asiassa ennen kuin muutettu direktiivi on hyväksytty, niin kuin edellä mainitussa lehdistötiedotteessa kerrotaan.

2. Voiko komissio selittää, miksi se päätti antaa lehdistötiedotteen ennen kesälomia välittömästi ympäristöasioiden, kansanterveyden ja kuluttajapolitiikan valiokunnan viimeisen kokouksen jälkeen?

3. Onko komissio kysymyksen esittäjän kanssa samaa mieltä siitä, epäilys kaappauksesta on perusteltu, koska komissio näköjään pyrkii välttämään ympäristöasioiden, kansanterveyden ja kuluttajapolitiikan valiokunnan välitöntä vastustusta?

4. Katsooko komissio, samoin kuin tämän kysymyksen esittäjä, että demokraattinen menettely turvattaisiin paremmin, jos tällaiset ilmoitukset annettaisiin ensin valituille parlamentin jäsenille eikä journalisteille?

5. Kun otetaan huomioon julkinen mielipide, joka pelkää yhä enemmän, että manipuloimattomat kasvit syrjäytyvät tai muuttuvat, ja että seurauksena voi olla arvaamattomia vaikutuksia kansanterveyteen, kuinka laaja toiminta-ala Euroopan unionin jäsenvaltioille komission mielestä jää sen jälkeen, kun komission suunnitelma tämän julkisen mielipiteen kuulemisesta toteutetaan?

6. Kuinka paljon komission suunnitelmaan vaikuttaa Yhdysvalloista tuleva painostus, jota voidaan verrata painostukseen hormonilihaa tai vaimennussarjoja koskevissa tapahtumissa, ja pelko kauppasaarrosta?

(1) EYVL L 117, 8.5.1990, s. 15.

Margot Wallströmin komission puolesta antama vastaus

(20. joulukuuta 2000)

Geneettisesti muunnettujen organismien (GMO) tarkoituksellista levittämistä ja markkinoille saattamista koskee 23 päivänä huhtikuuta 1990 annettu neuvoston direktiivi 90/220/ETY, jota ollaan parhaillaan tarkistamassa. Monista eri syistä johtuen vähään aikaan ei ole annettu lupia GMO:ien kaupalliseen levitykseen. Erilaisista mahdollisista ratkaisuista tähän tilanteeseen keskusteltiin komission kokouksessa 12. heinäkuuta 2000. Kokouksen jälkeen komissio esitti strategian välivaiheen lähestymistavaksi, jolla pyritään palauttamaan luottamus GMO:ien hyväksyntämenettelyyn. Tähän lähestymistapaan sisältyy ehdotus GMO:ien ympäristöön levittämisestä annetun tarkistetun direktiivin keskeisten säännösten soveltamisesta kaikkiin uusiin GMO:ille annettaviin lupiin sen jälkeen, kun direktiivin sisällöstä on päästy sopimukseen.

1. Komission lähestymistavassa keskeistä on tarkistetun direktiivin 90/220/ETY soveltamisen aloittaminen jo ennen kuin se on saatettu osaksi jäsenvaltioiden kansallista lainsäädäntöä. Tämä edellyttää ensinnäkin sitä, että parlamentti ja neuvosto pääsevät sovittelumenettelyssä sopimukseen lopullisesta tekstistä ja hyväksyvät tarkistetun direktiivin. Tämän jälkeen jäsenvaltioilla on 18 kuukautta aikaa saattaa direktiivi osaksi kansallista lainsäädäntöä. Vasta tämän siirtymäkauden jälkeen direktiivi tulee täysin voimaan. Komission lähestymistavalla pyritään löytämään tätä välivaihetta koskeva ratkaisu. Se perustuu eräiden sellaisten yhtiöiden aloitteeseen, jotka ovat jo ilmoittaneet komissiolle valmiutensa liittää hakemuksiinsa vapaaehtoisia sitoumuksia, jotka ulottuvat laajemmalle kuin direktiivin 90/220/ETY nykyiset vaatimukset.

2.4. Komission kokouksessa 12. heinäkuuta 2000 hyväksytyt suuntaviivat toimitettiin tavanomaisen käytännön mukaan viipymättä kokouksen jälkeen parlamentille ympäristöasioiden, kansanterveyden ja kuluttajapolitiikan valiokunnan välityksellä. Lehdistölle nämä samat suuntaviivat annettiin lehdistötiedotteella IP/00/78. Lisätietoja parlamentille on annettu useissa puhelinkeskusteluissa ja muussa säännöllisessä yhteydenpidossa sekä ympäristövaliokunnan että parlamentin pääsihteeristön kanssa. Tämä yhteydenpito on johti myös sekä ympäristöstä että kuluttaja-asioista vastaavien komissaarien osallistumiseen 24. lokakuuta pidettyyn ympäristövaliokunnan erityiskokoukseen, jossa he esittelivät GMO-strategiaa.

5. Komission 12. heinäkuuta 2000 tekemän aloitteen tarkoituksena oli aloittaa uudelleen GMO:ien lupamenettely, joka perustuu ilmoittajien vapaaehtoiseen sitoumukseen soveltaa tarkistetun direktiivin uusia vaatimuksia. Näillä säännöksillä turvataan ihmisten terveyden sekä ympäristön korkeatasoinen suojelu. Lisäksi lupamenettely perustuu ihmisten terveydelle ja ympäristölle aiheutuvien riskien kattavaan arviointiin. Tieteellisten perusteiden tueksi pyydetään tarvittaessa myös tieteellisten komiteoiden lausunto. Tämän komission aloitteen perusteella jäsenvaltioiden pitäisi pystyä toimimaan sekä sääntelykomiteassa että neuvostossa eri tavalla ja vahvemmalta pohjalta kuin ennen sekä siten, että voidaan palauttaa kuluttajien ja unionin kauppakumppanien luottamus.

6. On tarpeen palauttaa luottamus hyväksyntämenettelyyn ja antaa kuluttajille mahdollisuus itse valita, haluavatko he GMO:eja sisältäviä tuotteita vai eivät. Tämän vuoksi tarkistetussa direktiivissä 90/220/ETY säädetään GMO:ien lupamenettelyjen ja valvonnan luotettavista sekä kuluttajille ja ympäristölle turvallisista puitteista. Komissio on valmis omaksumaan asiassa poliittisen johtajuuden, ja se on ehdottanut soveltavansa yhdessä jäsenvaltioiden kanssa tämän uuden lainsäädäntökehyksen säännöksiä jo ennen kuin ne on siirretty osaksi jäsenvaltioiden kansallista lainsäädäntöä. Tämä edistäisi GMO-asiasta käytävää keskustelua yhteisössä.

Tähän komission aloitteeseen ei ole vaikuttanut yksikään yksittäinen eturyhmä tai puolue vaan se on ensimmäinen askel kohti entistä rakentavampaa ja vastuullisempaa GMO-strategiaa, johon kuuluu vuoropuhelun jatkaminen kaikkien niiden kanssa, joiden etua tämä asia koskee. Näitä tahoja ovat kuluttajat, maanviljelijät, teollisuuden edustajat, kansalaisjärjestöt, tutkijat, jäsenvaltioiden hallitukset, Euroopan unionin toimielimet ja unionin kansainväliset kauppakumppanit. Komission aloitteen tavoitteena on jatkaa GMO:ien lupamenettelyä ja toimia samalla vastauksena kansalaisten niitä koskevaan huolestuneisuuteen sekä käsitellä oikeusvarmuuteen liittyviä ongelmia niiden tahojen osalta, joita tämä asia koskee. Komissio haluaa tällä tavoin antaa GMO:ien osalta esitettyihin poliittisiin ja oikeudellisiin huolestuneisuuden ilmauksiin selvän vastauksen, jossa korostetaan kuluttajien valinnanmahdollisuuksia ja oikeusvarmuutta.